寄生樹
作者：連文鳳
朝代：宋

paragraphs: 嗟哉寄生樹，微根不自立。
矗矗棲林壑，森森動原隰。
本非梁棟材，唯有禽鳥集。
縱逃千斧侵，寧免寒暑襲。
一朝失所託，早暮不相及。
人生同此寄，百年一呼吸。
濕沫偷呴濡，疏漏强綴葺。
未能與物化，安悟此機入。
吾每歎吾生，憂思繼以泣。
託根非其所，舉世淪以習。
老枝年歲晚，病葉風雨急。
神山眇何許，瑶草不可拾。